**Depărtarea are gust amar**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi voi pleca spre alte destinații

Cu nostalgii și doruri în rucsac,

De când nu te-am văzut s-a scurs un veac

Sau poate chiar mai multe generații

Și mă gândesc că voi opri o clipă

La poarta ta cu iz medieval,

Să construim din cioburi de cristal

Și din secunde-albastre o aripă

Că trece timpu-ncet iar depărtarea

E tot mai grea și fără de hotar,

Pelin şi miere, dulce şi amar,

Dar beau mereu mai însetat licoarea.

- Tu n-ai ajuns, iubite, însă dorul

Umblă prin burg, bezmetic, pe alei,

Vor înflori-n curând şi primii tei,

Lui cireşar aş vrea să-i cer favorul

Să-mi împlinească o dorinţă veche,

Aici, sub filigranele de fier,

Să-mi fi o veşnicie prizonier

Sau de mai crezi în suflete pereche,

De bună voie, vino, când cetatea

‘Şi-apleacă tâmpla grea sub înserări,

Că vom învinge timp şi depărtări

Şi ne vor confunda identitatea.

Ioan Grigoraș Liliana Trif